GREEK SUPREME COURT DECISION

Decision ID: 770/2024
Decision Number: 770
Decision Year: 2024
Department: Ποινικό (ΣΤ)
Court Section: ΤΟ ΔΙΚΑΣΤΗΡΙΟ ΤΟΥ ΑΡΕΙΟΥ ΠΑΓΟΥ ΣΤ' ΠΟΙΝΙΚΟ ΤΜΗΜΑ (ΩΣ ΣΥΜΒΟΥΛΙΟ) Συγκροτήθηκε από τους Δικαστές: Ελένη Κατσούλη, Αντιπρόεδρο του Αρείου Πάγου, Γεωργία Κατσιμαγκλή-Εισηγήτρια, Ελένη Μπερτσιά, Κωνσταντίνα Νάκου και Λεωνίδα Χατζησταύρου, Αρεοπαγίτες. Συνήλθε ως συμβούλιο σε δημόσια συνεδρίαση στο ακροατήριο του στις 21 και 28 Μαΐου 2024, με την παρουσία των Αντεισαγγελέων του Αρείου Πάγου Μαρίας Γκανέ και Βασιλείου Παππαδά, αντίστοιχα (γιατί κωλύεται η Εισαγγελέας) και του Γραμματέως Χαράλαμπου Αθανασίου, για να δικάσει την έφεση του εκκαλούντος-εκζητουμένου (επ.) Κ. (ον.) V. του Μ. S. και της Y., που γεννήθηκε στις ...1992 στην Τουρκία, υπηκόου Τουρκίας, κατοίκου ..., και ήδη κρατουμένου στο Σωφρονιστικό Κατάστημα Κομοτηνής, που παρέστη με τη δικηγόρο υπερασπίσεώς του Ιωάννα-Μαρία Τζεφεράκου, κατά της 9/2024 απόφασης του Συμβουλίου Εφετών Θράκης. Το Συμβούλιο Εφετών Θράκης με την ως άνω απόφασή του γνωμοδότησε υπέρ της εκδόσεως του ανωτέρω εκζητουμένου στην Τουρκία. Κατά της αποφάσεως αυτής ο εκζητούμενος και ήδη εκκαλών, άσκησε την από 5-4-2024 και με αριθμό 44/2024 έφεσή του, για τους λόγους που αναφέρονται σ' αυτήν, η οποία συντάχθηκε ενώπιον της Γραμματέως του Εφετείου Θράκης Ελευθερίας Ασμανίδου και καταχωρίστηκε στο οικείο πινάκιο με τον αριθμό 406/2024. Προκειμένης συζητήσεως Αφού άκουσε τον εκζητούμενο και την πληρεξούσια δικηγόρο του, που με προφορική ανάπτυξη ζήτησαν όσα αναφέρονται στα σχετικά πρακτικά και την Αντεισαγγελέα, η οποία πρότεινε να απορριφθεί η έφεση ως κατ' ουσίαν αβάσιμη,

Judges: Ελένη Κατσούλη, Γεωργία Κατσιμαγκλή-Εισηγήτρια, Ελένη Μπερτσιά, Κωνσταντίνα Νάκου, Λεωνίδα Χατζησταύρου

COURT COMPOSITION AND PROCEEDINGS
ΤΟ ΔΙΚΑΣΤΗΡΙΟ ΤΟΥ ΑΡΕΙΟΥ ΠΑΓΟΥ ΣΤ' ΠΟΙΝΙΚΟ ΤΜΗΜΑ (ΩΣ ΣΥΜΒΟΥΛΙΟ) Συγκροτήθηκε από τους Δικαστές: Ελένη Κατσούλη, Αντιπρόεδρο του Αρείου Πάγου, Γεωργία Κατσιμαγκλή-Εισηγήτρια, Ελένη Μπερτσιά, Κωνσταντίνα Νάκου και Λεωνίδα Χατζησταύρου, Αρεοπαγίτες. Συνήλθε ως συμβούλιο σε δημόσια συνεδρίαση στο ακροατήριο του στις 21 και 28 Μαΐου 2024, με την παρουσία των Αντεισαγγελέων του Αρείου Πάγου Μαρίας Γκανέ και Βασιλείου Παππαδά, αντίστοιχα (γιατί κωλύεται η Εισαγγελέας) και του Γραμματέως Χαράλαμπου Αθανασίου, για να δικάσει την έφεση του εκκαλούντος-εκζητουμένου (επ.) Κ. (ον.) V. του Μ. S. και της Y., που γεννήθηκε στις ...1992 στην Τουρκία, υπηκόου Τουρκίας, κατοίκου ..., και ήδη κρατουμένου στο Σωφρονιστικό Κατάστημα Κομοτηνής, που παρέστη με τη δικηγόρο υπερασπίσεώς του Ιωάννα-Μαρία Τζεφεράκου, κατά της 9/2024 απόφασης του Συμβουλίου Εφετών Θράκης. Το Συμβούλιο Εφετών Θράκης με την ως άνω απόφασή του γνωμοδότησε υπέρ της εκδόσεως του ανωτέρω εκζητουμένου στην Τουρκία. Κατά της αποφάσεως αυτής ο εκζητούμενος και ήδη εκκαλών, άσκησε την από 5-4-2024 και με αριθμό 44/2024 έφεσή του, για τους λόγους που αναφέρονται σ' αυτήν, η οποία συντάχθηκε ενώπιον της Γραμματέως του Εφετείου Θράκης Ελευθερίας Ασμανίδου και καταχωρίστηκε στο οικείο πινάκιο με τον αριθμό 406/2024. Προκειμένης συζητήσεως Αφού άκουσε τον εκζητούμενο και την πληρεξούσια δικηγόρο του, που με προφορική ανάπτυξη ζήτησαν όσα αναφέρονται στα σχετικά πρακτικά και την Αντεισαγγελέα, η οποία πρότεινε να απορριφθεί η έφεση ως κατ' ουσίαν αβάσιμη,

REASONING
ΣΚΕΦΘΗΚΕ ΣΥΜΦΩΝΑ ΜΕ ΤΟ ΝΟΜΟ Κατά τη διάταξη του άρθρου 451 παρ. 1 του ΚΠοινΔ, που τέθηκε σε ισχύ από 1-7-2019 (Ν. 4620/2019), κατά της οριστικής απόφασης του Συμβουλίου Εφετών, με την οποία τούτο γνωμοδότησε, κατά το άρθρο 450 του ιδίου Κώδικα, επί αίτησης έκδοσης αλλοδαπού, επιτρέπεται στον εκζητούμενο και στον εισαγγελέα εφετών να ασκήσει έφεση στον Άρειο Πάγο μέσα σε πέντε ημέρες από τη δημοσίευση της απόφασης στο ακροατήριο. Η έφεση ασκείται σύμφωνα με τις διατυπώσεις του άρθρου 474. Κατά την τελευταία αυτή διάταξη (άρθρο 474 ΚΠοινΔ), το ένδικο μέσο ασκείται με δήλωση στον γραμματέα του δικαστηρίου που εξέδωσε την απόφαση (ή το βούλευμα) ή στον γραμματέα του ειρηνοδικείου ή στον προϊστάμενο της προξενικής αρχής που βρίσκεται στο εξωτερικό και στην περιφέρεια των οποίων κατοικεί ή διαμένει προσωρινά ο δικαιούμενος. Αν αυτός κρατείται στη φυλακή, η δήλωση μπορεί να γίνει και σ' εκείνον που τη διευθύνει. Για τη δήλωση συντάσσεται έκθεση που υπογράφεται από εκείνον που την υποβάλλει ή τον αντιπρόσωπό του (άρθρο 466 παρ. 1) και από κείνον που τη δέχεται. Στην προκειμένη περίπτωση, ο εκζητούμενος από τις Αρχές της Τουρκίας K. V. του M. S. και της Y., υπήκοος Τουρκίας και ήδη κρατούμενος στο Σωφρονιστικό Κατάστημα Κομοτηνής, άσκησε με δήλωση ενώπιον της αρμόδιας Γραμματέα του Εφετείου Θράκης, την κρινομένη από 5-4-2024 έφεσή του, για την οποία συντάχθηκε η υπ' αριθμ. 44/2024 έκθεση, με την οποία προσβάλλει, για τους αναφερόμενους σ' αυτήν λόγους, την 9/2024 απόφαση του Συμβουλίου Εφετών Θράκης, που εκδόθηκε παρόντος του εκζητουμένου, με την οποία τούτο γνωμοδότησε υπέρ της έκδοσης αυτού (εκκαλούντος - εκζητουμένου) στις Αρχές της Τουρκίας, προκειμένου να εκτίσει, συνολική στερητική της ελευθερίας ποινή πέντε (5) ετών, είκοσι δύο (22) μηνών και δεκαπέντε (15) ημερών, για τα αδικήματα: α) της πλαστογραφίας σε επίσημο έγγραφο και β) της παροχής συνδρομής σε ένοπλη τρομοκρατική οργάνωση, όπως προβλέπονται και τιμωρούνται από τα άρθρα 314 παρ. 2, 62, 63, 53 παρ. 1-2-3, 204 παρ. 1 και με τις ενδείξεις των άρθρων 314 παρ. 3 και 220 παρ. 6 και 7 του υπ' αρ. 5237 Τουρκικού Ποινικού Κώδικα και με τα άρθρα 5 και 5 παρ. 1 του υπ' αρ. 3713 Τουρκικού Κώδικα. Επομένως, σύμφωνα με τα προεκτεθέντα, η ένδικη έφεση κρίνεται παραδεκτή, ως ασκηθείσα νομότυπα και εμπρόθεσμα, σύμφωνα με τις διατάξεις των άρθρων 451 παρ. 1, 462, 463 και 474 παρ. 1, 2 και 4 ΚΠοινΔ, δεδομένου ότι η προσβαλλομένη απόφαση εκδόθηκε την 1-4-2024 και η έφεση ασκήθηκε στις 5-4-2024 και πρέπει να ερευνηθεί περαιτέρω κατ' ουσίαν.. Κατά τη διάταξη του άρθρου 28 παρ. 1 εδ. α' του Συντάγματος, οι γενικά παραδεδεγμένοι κανόνες του διεθνούς δικαίου, καθώς και οι διεθνείς συμβάσεις, από την επικύρωσή τους με νόμο και τη θέση τους σε ισχύ σύμφωνα με τους όρους καθεμιάς, αποτελούν αναπόσπαστο μέρος του εσωτερικού Ελληνικού δικαίου και υπερισχύουν από κάθε άλλη αντίθετη διάταξη νόμου, ενώ κατά τη διάταξη του άρθρου 436 παρ. 1 του ΚΠοινΔ, αν δεν υπάρχει σύμβαση, οι όροι και η διαδικασία της έκδοσης αλλοδαπών εγκληματιών ρυθμίζονται υπό τον όρο της αμοιβαιότητας από τις διατάξεις των άρθρων 437-457 του ΚΠοινΔ, οι οποίες εφαρμόζονται ακόμη και αν υπάρχει σύμβαση, αν δεν έρχονται σε αντίθεση με αυτή, καθώς και στα σημεία που δεν προβλέπει η σύμβαση. Τέτοια σύμβαση είναι η από 13-12-1957 πολυμερής Ευρωπαϊκή Σύμβαση, που υπογράφηκε στο Παρίσι και κυρώθηκε αφενός μεν από την Ελλάδα, στις 6-5-1961, με το νόμο 4165/1961 (ΦΕΚ Α` 75), αφετέρου δε από την Τουρκία, στις 7-1-1960 και επομένως αυτή διέπει το δίκαιο της έκδοσης μεταξύ των δύο αυτών κρατών. Κατά τη διάταξη του άρθρου 2 παρ. 1 της ως άνω Ευρωπαϊκής Σύμβασης, η έκδοση ενεργείται, ύστερα από αίτηση του κράτους το οποίο ζητεί αυτήν, για αξιόποινες πράξεις που τιμωρούνται τόσο από τους νόμους του, όσο και από τους νόμους του κράτους από το οποίο ζητείται η έκδοση, με ποινή στερητική της ελευθερίας ή με μέτρο ασφαλείας κατά ανώτατο όριο τουλάχιστον ενός έτους ή με αυστηρότερη ποινή. Η αίτηση με την οποία ζητείται η έκδοση, πρέπει, σύμφωνα με το άρθρο 12 παρ. 1 και 2 της ως άνω Ευρωπαϊκής Σύμβασης, αν δεν έχει συμφωνηθεί άλλος τρόπος, να είναι γραπτή, να υποβληθεί δια της διπλωματικής οδού και για την υποστήριξή της να υποβληθούν: α) το πρωτότυπο ή επίσημο αντίγραφο της εκτελεστής καταδικαστικής απόφασης ή του εντάλματος σύλληψης ή άλλης πράξης που να έχει την ίδια ισχύ και να έχει εκδοθεί κατά τους τύπους που καθορίζει η νομοθεσία του αιτούντος κράτους, β) έκθεση των αξιοποίνων πράξεων για τις οποίες ζητείται η έκδοση, του τόπου και του χρόνου της διάπραξης αυτών, του κατά το νόμο χαρακτηρισμού τους και της παραπομπής στις νομοθετικές διατάξεις, οι οποίες έχουν εφαρμογή και οι οποίες πρέπει να αναφέρονται με ακρίβεια και λεπτομέρεια και γ) αντίγραφο των διατάξεων που προβλέπουν την πράξη ή, αν αυτό δεν είναι εφικτό, δήλωση για το δίκαιο που εφαρμόζεται, ως και κατά το δυνατό ακριβέστερος προσδιορισμός του εκζητούμενου ατόμου και κάθε πληροφορία που μπορεί να καθορίζει την ταυτότητα και την εθνικότητα αυτού. Από τα παραπάνω συνάγεται ότι απαιτείται τα εγκλήματα, για τα οποία ζητείται η έκδοση, να προσδιορίζονται κατά τρόπο σαφή και συγκεκριμένο στη σχετική αίτηση και στην αντίστοιχη διωκτική πράξη, με επαρκή περιγραφή του χρόνου, τόπου, τρόπου και λοιπών περιστάσεων τέλεσής τους και της μορφής συμμετοχής του εκζητούμενου σ' αυτή. Δεν είναι όμως αναγκαίο να προσκομίζονται αποδεικτικά στοιχεία της ενοχής του εκζητούμενου καθόσον, το αρμόδιο δικαιοδοτικό όργανο, που αποφαίνεται για την έκδοση, δεν έχει εξουσία να ερευνήσει τη βασιμότητα ή μη της κατηγορίας, για την οποία ζητείται η έκδοση ή τη νομιμότητα της σχετικής προδικασίας, που τηρήθηκε από τις αρμόδιες αρχές του κράτους, το οποίο ζητεί την έκδοση, αφού ούτε από τη διάταξη του άρθρου 12 παρ. 2 της ως άνω Ε.Σ.Ε., που ορίζει εξαντλητικά τα συγκεκριμένα στοιχεία και δικαιολογητικά, τα οποία πρέπει να συνοδεύουν την αίτηση, για τη στήριξη και τη δικαστική αξιολόγησή της, ούτε από άλλη διάταξη αυτής προβλέπεται και η επισύναψη εγγράφων, που να βεβαιώνουν την ύπαρξη επαρκών ενδείξεων ενοχής για την αξιόποινη πράξη, για την οποία ζητείται ο εκζητούμενος, αλλά και επειδή στην κρινόμενη περίπτωση, που ισχύει η ως άνω Ευρωπαϊκή Σύμβαση Έκδοσης, δεν τυγχάνουν εφαρμογής, ως αντίθετες με αυτή, σύμφωνα με την προαναφερθείσα διάταξη του άρθρου 28 παρ. 1 του Συντάγματος, οι διατάξεις των άρθρων 437, 443 παρ. 1 και 450 παρ. 2 ΚΠοινΔ, που προβλέπουν για την περίπτωση που ζητείται η έκδοση για την παραπομπή του εκζητούμενου σε δίκη και όχι για την εκτέλεση ποινής, την επισύναψη στην αίτηση έκδοσης εγγράφων για βεβαίωση ύπαρξης επαρκών ενδείξεων ενοχής για να παραπεμφθεί σε δίκη εκείνος για τον οποίον ζητείται η έκδοση. Περαιτέρω, κατά το άρθρο 3 παρ. 1 και 2 της από 13.12.1957 Ευρωπαϊκής Σύμβασης Έκδοσης, δεν χωρεί έκδοση αν η αξιόποινη πράξη για την οποία ζητείται η έκδοση θεωρείται από το άλλο Μέρος ως πολιτική εγκληματική πράξη, ή ως συναφής με τέτοια πράξη, ή αν το Μέρος από το οποίο ζητείται η έκδοση έχει σοβαρούς λόγους να πιστεύει ότι η αίτηση έκδοσης, που αιτιολογείται για κάποια παράβαση του κοινού δικαίου, έχει υποβληθεί με σκοπό τη δίωξη ή την τιμωρία ατόμου για τα φυλετικά, θρησκευτικά, πολιτικά ή εθνικά του φρονήματα ή ότι η θέση του διατρέχει κίνδυνο να επιδεινωθεί από τον ένα ή τον άλλο από τους λόγους αυτούς. Ανάλογες είναι και οι παράλληλα ισχύουσες διατάξεις του άρθρου 438 περ. γ', ε' και στ' ΚΠοινΔ, σύμφωνα με τις οποίες "Η έκδοση απαγορεύεται (α)..., (β)..., (γ) αν πρόκειται για έγκλημα που κατά τους ελληνικούς νόμους χαρακτηρίζεται πολιτικό... ή όταν από τις περιστάσεις προκύπτει ότι η έκδοση ζητείται για λόγους πολιτικούς, (δ)..., (ε) αν πιθανολογείται ότι εκείνος για τον οποίο ζητείται η έκδοση θα καταδιωχθεί από το κράτος στο οποίο παραδίδεται για πράξη διαφορετική από εκείνη για την οποία ζητείται η έκδοση, (στ) αν πιθανολογείται ότι θα υποβληθεί σε διακρίνουσα μεταχείριση για λόγους φυλετικούς, θρησκευτικούς, πολιτικούς ή εξαιτίας της εθνικότητάς του ή ότι θα υποβληθεί σε μεταχείριση αντίθετη προς την ανθρώπινη αξιοπρέπεια και ότι θα διακυβευτούν τα ανθρώπινα δικαιώματά του". Κατά την έννοια της παραπάνω διάταξης πολιτικοί είναι οι λόγοι, όταν με την έκδοση η Κυβέρνηση του εκζητούντος Κράτους επιδιώκει να εκδικηθεί ή να καταστείλει την αντίδραση πολιτικού της αντιπάλου εξαιτίας της αντίθεσής του προς αυτήν (ΑΠ 587/2021, ΑΠ 912/2018, ΑΠ 141/2017, ΑΠ 1198/2015, ΑΠ 1145/2014). Περαιτέρω, κατά το άρθρο 14 της Ε.Σ.Ε. και την παραλλήλως ισχύουσα πιο πάνω διάταξη του άρθρου 438 περ. ε' Κ.Ποιν.Δ., το παραδιδόμενο στο εκζητούν κράτος άτομο δεν επιτρέπεται να διωχθεί, δικαστεί ή κρατηθεί σε εκτέλεση ποινής ή μέτρου ασφαλείας, ούτε να υποβληθεί σε οποιοδήποτε άλλο περιορισμό της ατομικής αυτού ελευθερίας για οποιαδήποτε πράξη προγενέστερη της παράδοσης, διαφορετική από εκείνη, στην οποία στηρίζεται η έκδοση, με την εξαίρεση ορισμένων ρητά προβλεπόμενων περιπτώσεων. Με τις διατάξεις αυτές και ιδίως εκείνη του άρθρου 14 της Ε.Σ.Ε., καθιερώνεται η "αρχή της ειδικότητας", σύμφωνα με την οποία η έκδοση γίνεται για έγκλημα ειδικώς οριζόμενο, τόσο στην αίτηση, όσο και στην πράξη του Υπουργού Δικαιοσύνης, που διατάσσει την έκδοση και όχι για άλλη πράξη, δηλαδή για πράξη διαφορετική από αυτήν, που αναφέρεται στην αίτηση, κατά τα συγκροτούντα την υπόσταση αυτής στοιχεία. Με την αρχή της ειδικότητας, που θεωρείται γενικά αναγνωρισμένος κανόνας του διεθνούς δικαίου και εφαρμόζεται σε κάθε περίπτωση έκδοσης, περιορίζεται η κυριαρχική εξουσία του εκζητήσαντος κράτους και, ειδικότερα, το κράτος που ζητεί την έκδοση δεν μπορεί να διώξει τον εκζητούμενο για πράξεις προγενέστερες της παράδοσης, άλλες από εκείνες για τις οποίες χορηγήθηκε η έκδοση, πλην ορισμένων εξαιρέσεων. Η αρχή της ειδικότητας θεμελιώνεται στην κυριαρχία του εκδίδοντος κράτους και συνδέεται με το συμφέρον του να μη διωχθεί το εκδιδόμενο πρόσωπο για εξυπηρέτηση πολιτικών σκοπών, επιδιώκει, δηλαδή, να αποκλείσει το ενδεχόμενο να τιμωρηθεί ο εκζητούμενος και για πολιτικά εγκλήματα. Αν το εκζητούν κράτος μπορούσε να διώξει τον εκδοθέντα και για πράξεις άλλες από εκείνες, για τις οποίες εκδόθηκε, η καταστρατήγηση των περιορισμών της έκδοσης και κυρίως της μη δίωξης για πολιτικά εγκλήματα θα ήταν ευχερής. Έτσι, εφόσον η έκδοση συντελείται σε εκτέλεση μιας συμφωνίας μεταξύ δύο τουλάχιστον κρατών, δεν μπορεί να παράγει έννομα αποτελέσματα πέραν εκείνων που έχουν συμφωνηθεί. Αλλά και πέραν αυτού, η αρχή της ειδικότητας εξασφαλίζει την ορθή εφαρμογή των αρχών του διπλού αξιοποίνου και της αμοιβαιότητας, σύμφωνα με τις οποίες η έκδοση επιτρέπεται μόνο για εκείνες τις πράξεις, που είναι αξιόποινες και κατά το δίκαιο του κράτους, από το οποίο ζητείται η έκδοση, διότι σε διαφορετική περίπτωση, αν δηλαδή το κράτος, στο οποίο παραδόθηκε το εκδοθέν άτομο μπορούσε να δικάζει ανεξέλεγκτα και για πράξεις μη καλυπτόμενες από την έκδοση, οι ανωτέρω αρχές θα μπορούσαν ευχερώς να παραβλεφθούν και να καταστούν γράμμα κενό περιεχομένου. Εξάλλου, η υποχρέωση για εξειδίκευση, συγκεκριμενοποίηση και ακριβή καθορισμό της διωκόμενης πράξης για την έκδοση θεμελιώνεται και στις αυξημένης τυπικής ισχύος και έχουσες υπερνομοθετική ισχύ (κατά το άρθρο 28 παρ. 1 του Συντάγματος) διατάξεις της Ε.Σ.Δ.Α., που κυρώθηκε από την Ελλάδα με το Ν.Δ. 53/1974, καθώς και των πρόσθετων πρωτοκόλλων της, που έχουν κυρωθεί από την Χώρα μας, καθώς και του Διεθνούς Συμφώνου για τα Ατομικά και Πολιτικά Δικαιώματα (Δ.Σ.Α.Π.Δ.), που υιοθετήθηκε από τη Γενική Συνέλευση των Ηνωμένων Εθνών στη Νέα Υόρκη στις 16.12.1966 και κυρώθηκε από την Ελλάδα με το Ν. 2462/1997, ενώ η τήρηση των υποχρεώσεων της Χώρας μας που έχουν αναληφθεί σχετικά, επιβάλλεται ρητά και στις περιπτώσεις που ο δικαστικές αρχές κρίνουν επί αιτημάτων έκδοσης, κατά τη ρητή περί τούτου πρόβλεψη της παραγράφου 4 του άρθρου 3 της Ευρωπαϊκής Σύμβασης Έκδοσης, με την όποια ορίζεται ότι "η εφαρμογή του παρόντος άρθρου δεν θίγει υποχρεώσεις αναληφθείσας ή αναληφθησομένας υπό των Συμβαλλομένων μερών κατά τους όρους ετέρας διεθνούς συμβάσεως, πολυμερούς χαρακτήρος". Έτσι, κατά τη διάταξη του άρθρου 3 της Ε.Σ.Δ.Α. κανένας δεν επιτρέπεται να υποβληθεί σε βασανιστήρια ούτε σε ποινές ή μεταχείριση απάνθρωπες ή εξευτελιστικές, ενώ κατά το άρθρο 6 παρ. 1 της ίδιας σύμβασης, κάθε πρόσωπο έχει δικαίωμα η υπόθεσή του να δικαστεί δίκαια, δημόσια και μέσα σε λογική (εύλογη) προθεσμία από ανεξάρτητο και αμερόληπτο δικαστήριο, που έχει θεσπιστεί από το νόμο, το οποίο θα αποφασίσει είτε για αμφισβητήσεις σχετικά με δικαιώματα και υποχρεώσεις του αστικής φύσης, είτε για τη βασιμότητα κάθε εναντίον του κατηγορίας ποινικής φύσης, ενώ, κατά το ίδιο άρθρο 6 παρ. 3 περ. α' αυτής, αλλά και το άρθρο 14 παρ. 3 του Διεθνούς Συμφώνου για τα ατομικά και πολιτικά δικαιώματα, ο κατηγορούμενος έχει δικαίωμα να πληροφορηθεί, μέσα στη συντομότερη προθεσμία, σε γλώσσα που κατανοεί και με λεπτομέρεια, τη φύση και το λόγο της εναντίον του κατηγορίας. Τα κράτη δε που έχουν κυρώσει τα πιο πάνω Σύμφωνα υποχρεούνται να εφαρμόζουν τις διατάξεις αυτές (ΑΠ 587/2021, ΑΠ 1088/2015). Τέλος, με τις διατάξεις των άρθρων 1 περ. α', β', γ' και 73 του ισχύοντος στην ένδικη περίπτωση νόμου 4939/2022 (ΦΕΚ Α' 111/10.06.2022) "Κύρωση Κώδικα Νομοθεσίας για την υποδοχή, τη διεθνή προστασία πολιτών τρίτων χωρών και ανιθαγενών και την προσωρινή προστασία σε περίπτωση μαζικής εισροής εκτοπισθέντων αλλοδαπών" και 33 παρ. 1 της από 28-7-1951 Διεθνούς Σύμβασης της Γενεύης, περί της νομικής κατάστασης των προσφύγων, που κυρώθηκε από την Ελλάδα με το Ν.Δ. 3989/1959 (όπως έχει τροποποιηθεί με το από 31-1-1967 πρωτόκολλο της Νέας Υόρκης περί νομικής κατάστασης προσφύγων, που κυρώθηκε με τον Α.Ν. 389/1968) και αποτελεί, κατά ρητή επιβεβαίωση της υπεροχής των διατάξεων αυτών και άλλων νομοθετικών κειμένωv περί ανθρωπίνων δικαιωμάτων κυρωθέντων από την Ελλάδα, σύμφωνα με το προεκτεθέν άρθρο 28 παρ. 1 του Συντάγματος, τμήμα της Ελληνικής έννομης τάξης, κατισχύον κάθε αντίθετης νομοθετικής διάταξης, θεσπίστηκε η "αρχή της μη επαναπροώθησης" των προσώπων που χρήζουν διεθνούς προστασίας, η οποία εφαρμόζεται πλήρως στο πλαίσιο της έκδοσης, όπως τούτο απορρέει ευθέως από τη διατύπωση του άρθρου 33 παρ. 1 της Σύμβασης της Γενεύης του 1951, το οποίο αναφέρεται σε απέλαση ή επαναπροώθηση "καθ' οιονδήποτε τρόπον", ενώ η απαγόρευση επαναπροώθησης σημαίνει επιγραμματικά, την απαγόρευση επιστροφής ενός πρόσφυγα στη χώρα καταγωγής του, καθώς και σε άλλη χώρα, όπου αντιμετωπίζει κίνδυνο να υποστεί βασανιστήρια ή άλλες σοβαρές παραβιάσεις ανθρωπίνων δικαιωμάτων (και άρθρο 3 της Σύμβασης κατά των Βασανιστηρίων και Άλλων Τρόπων Σκληρής, Απάνθρωπης ή Ταπεινωτικής Μεταχείρισης ή Τιμωρίας του 1984, που κυρώθηκε με το Ν. 1782/1988, καθώς και άρθρο 7 του Διεθνούς Συμφώνου για τα Ατομικά και Πολιτικά Δικαιώματα 1966). Η εκ μέρους, όμως, του εκζητούμενου υποβολή αίτησης για διεθνή προστασία στις αρμόδιες ελληνικές αρχές με την επίκληση φόβου δίωξής του για τους προαναφερθέντες λόγους, δεν ασκεί έννομη επιρροή στη δίκη για την έκδοση, καθόσον η προαναφερθείσα διάταξη του άρθρου 73 παρ. 2 περ. β' εδάφιο τελευταίο του ν. 4939/2022, κατά την οποία "...κανένας δεν εκδίδεται πριν εκδοθεί τελεσίδικη απόφαση επί της αίτησής του, εφόσον επικαλείται φόβο δίωξης στο εκζητούν κράτος", αναφέρεται στη μη έκδοση του εκζητούμενου από τον αρμόδιο γι' αυτό, κατά το άρθρο 452 παρ. 1 ΚΠοινΔ, Υπουργό Δικαιοσύνης, Διαφάνειας και Ανθρωπίνων Δικαιωμάτων, εφόσον προηγήθηκε αμετάκλητη γνωμοδότηση υπέρ της έκδοσης από το Συμβούλιο Εφετών ή του Αρείου Πάγου και δεν τάσσεται ως στοιχείο που εμποδίζει (μέχρι την τελεσίδικη παραδοχή ή απόρριψη της αίτησης για διεθνή προστασία ή άσυλο) τη συζήτηση ή τη λήψη σχετικής απόφασης, για την έκδοση ή μη του εκζητούμενου, από το αρμόδιο δικαιοδοτικό όργανο, το οποίο όμως για τη διαμόρφωση της γνωμοδοτικής του κρίσης εξετάζει και συναξιολογεί (με τα λοιπά στοιχεία) και τη βασιμότητα του επικαλούμενου φόβου δίωξης, ως ενδεχομένου νόμιμου λόγου που εμποδίζει την έκδοση, σύμφωνα με τις προαναφερθείσες διατάξεις των άρθρων 3 της Ε.Σ.Ε. και 438 περ. γ', ε' και στ' του ΚΠοινΔ (ΑΠ 516/2023, ΑΠ 499/2921, ΑΠ 1487/2019)... Στην προκειμένη περίπτωση, με την υπό κρίση υπόθεση ζητείται η έκδοση στην Τουρκία του Τούρκου υπηκόου (επ.) Κ. (ov.) V. του Μ. S. και της Y., που γεννήθηκε στις ...1992 στην Τουρκία, κατοίκου ..., και ήδη κρατούμενου στο Σωφρονιστικό Κατάστημα Κομοτηνής, ο οποίος εκζητείται δυνάμει του με αριθμό πρωτοκόλλου 2023/1-9663 ΕΚΔ από 14-11-2023 αιτήματος έκδοσης της Γενικής Εισαγγελίας της Ιστανμπούλ (Istanbul) της Τουρκίας, με το οποίο ο ως άνω εκζητούμενος διώκεται με το με αριθμό 2023/19663 ΕΚΔ από 3-3-2023 Ένταλμα Σύλληψης της Γενικής Εισαγγελίας της Ιστανμπούλ (Istanbul), προκειμένου να εκτίσει συνολική στερητική της ελευθερίας ποινή πέντε (5) ετών, είκοσι δύο (22) μηνών και δεκαπέντε (15) ημερών, που του επιβλήθηκε με τις με αριθμό οικ. 2016/7Ε και απ.2016/19κ από 25-10-2016 και οικ.2021/304Ε και απ.2022/64κ από 8-3-2022 αποφάσεις του 22ου Κακουργιοδικείου της Ινσταμπούλ, για τα αδικήματα: α) της πλαστογραφίας σε επίσημο έγγραφο και β) της ένταξης ως μέλος σε ένοπλη τρομοκρατική οργάνωση, όπως προβλέπονται και τιμωρούνται από τα άρθρα 314 παρ. 2, 62, 63, 53 παρ. 1-2-3, 204 παρ. 1 και με τις ενδείξεις των άρθρων 314 παρ. 3 και 220 παρ. 6 του υπ' αρ. 5237 Τουρκικού Ποινικού Κώδικα και με τα άρθρα 5 και 5 παρ. 1 του υπ' αρ. 3713 Τουρκικού Κώδικα, οι οποίες είναι επίσης αξιόποινες και κατά την Ελληνική Νομοθεσία (παράβαση άρθρων 1,13 στοιχ. γ', 14,16,17,18,19, 26 εδ. α', 27, 94, 98, 187 παρ. 1, 4, 216 παρ. 1, 2 του Ελληνικού Ποινικού Κώδικα). Με την αίτηση αυτή, η οποία θεμελιώνεται νομικά στις διατάξεις των άρθρων 1-6, 10, 12, 14, 16, 22 και 23 της ως άνω Ευρωπαϊκής Σύμβασης Έκδοσης και συμπληρωματικά σε εκείνες των άρθρων 436-456 του ισχύοντος ΚΠοινΔ, συνυποβλήθηκαν νόμιμα δικαιολογητικά στοιχεία, επίσημα μεταφρασμένα στην ελληνική γλώσσα από το πρωτότυπο τουρκικό κείμενο... Περαιτέρω, από τις καταθέσεις των ενώπιον του Δικαστηρίου τούτου εξετασθέντων μαρτύρων του εκζητουμένου, Δ. Χ. του Γ. και E. S. του A., που περιέχονται στα ταυτάριθμα με την παρούσα πρακτικά δημοσίας συνεδρίασής του, από τα πρακτικά της πρωτοβάθμιας δίκης, που αναγνώσθηκαν και από όλα τα έγγραφα που υπάρχουν στη δικογραφία, μεταξύ των οποίων: α) όσα προσκομίστηκαν από το αλλοδαπό κράτος σε νόμιμη μετάφραση και β) οι υπ' αριθμ. 5035/29-3- 2024 και 5036/29-3-2024 ένορκες εξετάσεις των μαρτύρων O. C. του M. και V. A. του E., αντίστοιχα, ενώπιον της Συμβολαιογράφου Αθηνών Ό. Α., σε συνδυασμό με όσα ανέφερε ο εκκαλών - εκζητούμενος προφορικά, μέσω νομίμως διορισθέντος διερμηνέα, ενώπιον του πρωτοβάθμιου Συμβουλίου, σε δημόσια συνεδρίαση, αλλά και ενώπιον του παρόντος Δικαστηρίου (σε Συμβούλιο), καθώς και με όσα εξέθεσε με τα εγγράφως κατατεθέντα υπομνήματά του, αποδεικνύονται τα ακόλουθα: Ο Τούρκος υπήκοος (επ.) Κ. (ov.) V. του Μ. S., κάτοικος ..., καταδικάσθηκε με την υπ' αρ. οικ. 2016/7Ε και απ.2016/19Κ από 25-102016 απόφαση του 22ου Κακουργιοδικείου της Ιστανμπούλ: α) σε ποινή φυλάκισης τριών (3) ετών, ενός (1) μηνός και 15 ημερών, για την πράξη της συνδρομής σε τρομοκρατική οργάνωση, παρά το γεγονός ότι δεν έλαβε μέρος στην ιεραρχική δομή της οργάνωσης και β) σε ποινή φυλάκισης των τριών (3) ετών και (9) μηνών για την πράξη της πλαστογραφίας σε επίσημο έγγραφο. Η ως άνω απόφαση οριστικοποιήθηκε στις 30/12/2016 με την υπ' αριθμόν 2016/234Ε και 2016/212Κ από 30/12/2016 απόφαση του 2ου Ποινικού Τμήματος του Δικαστικού Δικαστηρίου της Περιφερείας Ιστανμπούλ, που απέρριψε την αναίρεση κατ' αυτής. Στη συνέχεια το 22° Κακουργιοδικείο της Ιστανμπούλ με την υπ' αρ. οικ. 2016/7Ε και απ.2016/19Κ από 25-10-2016 απόφασή του, σταμάτησε την εκτέλεση ως προς το έγκλημα της ένταξης ως μέλος σε ένοπλη τρομοκρατική οργάνωση. Περαιτέρω, για το αδίκημα της πλαστογραφίας σε επίσημο έγγραφο, το Κακουργιοδικείο της Άκχισαρ, με την υπ' αριθμόν 2019/175 ID.ls από 25/10/2019 απόφασή του, αποφυλάκισε τον κατάδικο - εκζητούμενο υφ' όρον στις 31/01/2019 και καθόρισε ως ημερομηνία δίκαιης αποφυλάκισής του την 30/04/2020. Στη συνέχεια, επειδή διαπιστώθηκε ότι ο υπολογισμός του χρόνου ήταν λανθασμένος και η ποινή που εκτελέσθηκε ήταν λιγότερη από ότι έπρεπε, το 2° Εκτελεστικό Δικαστήριο της Ιστανμπούλ, με την υπ' αριθμ. 2023/1812Ε & 2023/1802Κ από 27/02/2023 απόφασή του, ακύρωσε την υπ' αριθμ. 2019/1751D.ls από 25/10/2019 απόφαση του Κακουργιοδικείου της Άκχισαρ και οι αποφάσεις διαβιβάσθηκαν στο Εκτελεστικό Δικαστήριο. Ακολούθως, ο εκζητούμενος καταδικάσθηκε με την υπ' αριθμόν οικ.202Ι/304Ε και απ.2022/64Κ από 08/03/2022 απόφαση του 22ου Κακουργιοδικείου της Ιστάνμπουλ σε ποινή φυλάκισης δύο (2) ετών, δεκατριών (13) μηνών και δεκαπέντε (15) ημερών για την πράξη της "διάπραξης εγκλήματος για λογαριασμό ένοπλης τρομοκρατικής οργάνωσης". Η ως άνω απόφαση οριστικοποιήθηκε στις 24/10/2022 με την υπ' αριθμόν 2022/25653Ε και 2022/666Κ από 24/10/2022 απόφαση του 3ου Ποινικού Τμήματος Τμήμα του Ανώτατου Δικαστηρίου, που απέρριψε την αναίρεση κατ' αυτής. Η συνολική ποινή φυλάκισης για τις ως άνω αξιόποινες πράξεις για τις οποίες καταδικάστηκε είναι πέντε (5) έτη, είκοσι δύο (22) μήνες και δεκαπέντε (15) ημέρες, η οποία θα εκτιθεί ως ποινή φυλάκισης των πέντε (5) ετών, ενός (1) μηνός και είκοσι (20) ημερών. Μετά την αφαίρεση 1177 ημερών κράτησης, ο ως άνω κατάδικος θα δικαιούται αποφυλάκισης υφ' όρον, αφού εκτίσει ποινή ενός (1) έτους, έντεκα (11) μηνών και τριών (3) ημερών. Οι ως άνω αξιόποινες πράξεις κατά τα πραγματικά τους περιστατικά, σύμφωνα με τις ως άνω καταδικαστικές αποφάσεις έχουν ως εξής: "Μετά την πληροφόρηση ότι συντάσσονται πλαστές ταυτότητες για τα μέλη της τρομοκρατικής οργάνωσης ..., που αποτελεί κλάδο της τρομοκρατικής οργάνωσης ... στη Συρία, με σκοπό την είσοδο και έξοδό τους στην τουρκική επικράτεια, τέθηκε υπό διακριτική παρακολούθηση ο κατηγορούμενος Β. Κ., λόγω του ότι υπήρχαν υπόνοιες ότι είναι ένας από αυτούς που τους προμήθευε με πλαστές ταυτότητες. Στις 26/07/2016 και περί ώρα 2:00, τούτος συνελήφθη μετά από έλεγχο που του διενεργήθηκε στην είσοδο στον Αερολιμένα Ατατούρκ, κατά τον οποίο διαπιστώθηκε ότι έφερε πάνω του 2 πλαστογραφημένες ταυτότητες στα ονόματα Ι. Σ. και Σ. Α., με την φωτογραφία του μέλους της ... με κωδικό όνομα ..., οι οποίες κατασχέθηκαν, επίσης κατασχέθηκαν 9 φωτογραφίες διαβατηρίου που ανήκουν σε τέσσερα άτομα, μια συσκευή κινητής τηλεφωνίας και μια κάρτα SIM. Από την εργαστηριακή εξέταση των ταυτοτήτων, διαπιστώθηκε ότι επρόκειτο για πλαστογραφία και δεν υπήρχαν οι φωτογραφίες των ιδιοκτητών, αλλά του μέλους της οργάνωσης ... με κωδικό όνομα ..., επίσης στο τηλέφωνό του διαπιστώθηκαν μηνύματα μέσω της εφαρμογής ... που επικοινώνησε με τα μέλη της οργάνωσης σχετικά, και τέλος στη σελίδα facebook που ήταν στο όνομα του γιου του A. C., υπήρχαν φωτογραφίες των μελών της οργάνωσης ... και σημαίες της ίδιας οργάνωσης. Σύμφωνα με τα μηνύματα, αλλά και όπως ανέφερε και στην απολογία του, ο κατηγορούμενος ήρθε στην Ιστανμπούλ για να παραλάβει τις πλαστογραφημένες ταυτότητες και σύμφωνα με τα μηνύματα της εφαρμογής ..., γνώριζε ότι οι ταυτότητες ήταν πλαστογραφημένες. Επειδή δεν κατέστη δυνατή η τεκμηρίωση πως αυτός ήταν μέλος της ..., αλλά ούτε της οργάνωσης ..., δεν ολοκληρώθηκε το έγκλημα ένταξης ως μέλος στην τρομοκρατική οργάνωση. Επειδή όμως συνελήφθη στην Ιστανμπούλ με τις πλαστογραφημένες ταυτότητες, που ανήκουν στα μέλη της οργάνωσης, αποδείχθηκε ότι αν και δεν είναι ενταγμένος στην ιεραρχική δομή της οργάνωσης, τέλεσε γνωρίζοντας και με τη θέλησή του το έγκλημα συνδρομής στην ένοπλη τρομοκρατική οργάνωση. Το αναφερόμενο αδίκημα προβλέπεται και τιμωρείται από το άρθρο 220 παρ.7 του Τουρκικού Ποινικού Κώδικα σε συνδυασμό με τα άρθρα 314 παρ. 2 και 220 παρ. 6 2η πρόταση του ίδιου Κώδικα". Περαιτέρω, προκύπτει ότι ο συλληφθείς είναι το ίδιο πρόσωπο με εκείνο που ζητείται η έκδοση, γεγονός που και ο ίδιος επιβεβαίωσε κατά την προσαγωγή του ενώπιον της Εισαγγελέως Εφετών Θράκης την 19-2-2024, όταν και δήλωσε ότι δεν επιθυμεί να εκδοθεί στις αρχές της Τουρκίας, όπως προκύπτει από τη με αριθμό ΕΚΔ 37/2024 ΦΑΚ. ΕΚΔ. 4/2024 από 19-2-2024 έκθεση του Εισαγγελέως Εφετών Θράκης (άρθρο 446 Κ.Ποιν.Δ.), ενώ τη δήλωσή του αυτή επανέλαβε και ενώπιον του Συμβουλίου Εφετών Θράκης. Ακολούθως προέκυψε ότι ο ως άνω εκζητούμενος, που είναι κουρδικής καταγωγής, μετά την υφ' όρο απόλυσή του από τις φυλακές της Τουρκίας προς έκτιση της ως άνω συνολικής ποινής φυλάκισης, που του επιβλήθηκε με τις προαναφερόμενες Δικαστικές αποφάσεις του 22ου Κακουργιοδικείου της Ιστανμπούλ, κατά τα ανωτέρω διαλαμβανόμενα, η οποία (υφ' όρο απόλυση) έλαβε χώρα τέλη Δεκεμβρίου του έτους 2019, με τον περιοριστικό όρο της απαγόρευσης εξόδου από τη χώρα, διέφυγε από την Τουρκία και συγκεκριμένα από το Μπουντρούμ, το Σεπτέμβριο του έτους 2022, μέσω πλοίου, παραβιάζοντας τον ανωτέρω περιοριστικό όρο και συνελήφθη στις 15-10-2022 στην Κέρκυρα, όπου και κρατήθηκε προσωρινά στο Σωφρονιστικό Κατάστημα Κέρκυρας, δυνάμει του υπ' αριθμ. 25/20-10- 2022 Εντάλματος Προσωρινής Κράτησης της Ανακρίτριας Πλημμελειοδικών Θεσπρωτίας, κατηγορούμενος για παράνομη μεταφορά πολιτών τρίτης χώρας, με σκοπό την προώθησή τους σε έδαφος κράτους μέλους της Ε.Ε., τελεσθείσα κατά συρροή από κοινού, από κερδοσκοπία και κατά τρόπο που μπορούσε να προκύψει κίνδυνος για τους μεταφερόμενους, από όπου και απολύθηκε στις 11-07-2023, σε εκτέλεση της υπ' αριθμ. 1093/11-07-2023 παραγγελίας του Εισαγγελέα Εφετών Κερκύρας, στον οποίο παραπέμφθηκε η ως άνω υπόθεση, μετά την έκδοση της υπ' αριθμ. 251/11-07-2023 απόφασης του Μονομελούς Εφετείου Κερκύρας, με τη οποία έκρινε εαυτό αναρμόδιο προς εκδίκαση της υπόθεσης, λόγω έλλειψης δικαιοδοσίας. Στη συνέχεια ο ανωτέρω εκζητούμενος κρατήθηκε διοικητικά από 11-07-2023 μέχρι 30-08-2023 στο Τμήμα Αλλοδαπών της Αστυνομικής Διεύθυνσης Κερκύρας και από 30-08-2023 στο Τμήμα Αλλοδαπών της Αστυνομικής Διεύθυνσης Ξάνθης, λόγω υποβολής εκ μέρους του της από 29-08-2023 αίτησης παροχής Ασύλου στο Α.Κ.Α (Αυτοτελές Κλιμάκιο Ασύλου) Ξάνθης, δυνάμει σχετικών αποφάσεων των Διευθυντών των αντίστοιχων ως άνω Αστυνομικών Διευθύνσεων μέχρι την 19-02-2024, οπότε και κρατείται μέχρι σήμερα στο Κατάστημα Κράτησης Κομοτηνής, δυνάμει της με αριθμό Β. ΕΚΔ 38/2024 ΦΑΚ. ΕΚΔ. 4/2024 από 19-2-2024 Διάταξης του Εισαγγελέα Εφετών Θράκης. Επί της ανωτέρω αίτησης του εκζητούμενου για χορήγηση πολιτικού ασύλου δεν έχει εκδοθεί ακόμη σχετική απόφαση, ωστόσο με το αριθμ. ΙΡ/2024/126339/22-2-2024 έγγραφο του Α.Κ.Α. Ξάνθης η υπηρεσία αυτή ενημερώνει την Αστυνομική Διεύθυνση Ξάνθης ότι έπαυσαν να υφίστανται οι λόγοι για την περαιτέρω διοικητική του κράτηση, λόγω της από 22-2-2024 εισήγησης της αρμόδιας χειρίστριας της υπόθεσής του, Μαρίας Μουσοπούλου, περί βασιμότητας της αίτησής του για αναγνώρισή του ως πολιτικού πρόσφυγα και δικαιούχου διεθνούς προστασίας. Ειδικότερα, στην από 22-2-2024 σχετική εισήγησή της (ηλεκτρονικό μήνυμα με ημερομηνία 22-2-2024 και αριθμ. πρωτ. ΙΡ/126130/22-2-2024 με θέμα νέα ενημέρωση επί κράτησης στην υπόθεση με αριθμό 509206 - ήτοι του εκζητούμενου Κ. V. του Μ. S.) η ανωτέρω εισηγήτρια αναφέρει ότι "προέκυψαν βάσιμα στοιχεία πως ο αιτών ενδέχεται να πληροί τα κριτήρια αναγνώρισής του ως δικαιούχου διεθνούς προστασίας. Ο αιτών ενδέχεται να κινδυνεύσει με σοβαρή βλάβη στη χώρα του λόγω αποδιδόμενων πολιτικών πεποιθήσεων. Για τους λόγους αυτούς εισηγούμαι την ανάκληση της ενημέρωσης περί κράτησης του ως άνω αιτούντος". Περαιτέρω, αποδείχθηκε ότι ο εκζητούμενος, ο οποίος κατοικούσε και εργαζόταν στην πόλη του Ντιγιαρμπακίρ της Τουρκίας, δεν είναι μόνο κουρδικής καταγωγής, αλλά ήταν και πολιτικά δραστήριος Κούρδος, στο πλαίσιο του πολιτικού κουρδικού κινήματος ..., με δημόσιες φιλοκουρδικές πολιτικές και κοινωνικές δράσεις και αγώνες, λόγω των οποίων στοχοποιήθηκε και υπέστη διώξεις από τους τουρκικές αρχές, με σκοπό τη φίμωσή του λόγω των πολιτικών φιλοκουρδικών του πεποιθήσεων και την τιμωρία του, εξαιτίας της πολιτικής του δραστηριότητας ως μέλους του .... Ειδικότερα, ο εκζητούμενος ξεκίνησε τη φιλοκουρδική του πολιτική δραστηριοποίηση ήδη από το Λύκειο και το Πανεπιστήμιο, μετέχοντας σε επιτροπές της νεολαίας υπέρ του τότε πολιτικού κουρδικού κινήματος ... και συνέχισε τη δραστηριοποίησή του αυτή υποστηρίζοντας ανοικτά το μετέπειτα πολιτικό κουρδικό κίνημα ... και μετέχοντας ενεργά και δημόσια στις πολιτικές και κοινωνικές δραστηριότητες του κινήματος αυτού, καθώς και άλλων συλλόγων για την προστασία των ανθρωπίνων δικαιωμάτων. Μάλιστα, κατά το έτος 2015 ξεκίνησε μαζί με άλλους Κούρδους φίλους του τη λειτουργία καφετέριας, όπου διοργάνωναν σεμινάρια ζωγραφικής, φωτογραφίας, μουσικής κλπ, καθώς και πολιτιστικές και κοινωνικές εκδηλώσεις και δράσεις, επιδιώκοντας μέσω της λειτουργίας του εν λόγω "κοινωνικού" καφενείου, όχι την επίτευξη κέρδους, αλλά την προσέγγιση και αφύπνιση της νεολαίας ως προς την κουρδική της ταυτότητα, και τη διεκδίκηση των δικαιωμάτων της. Για όλη την προεκτιθέμενη δράση του είχε στοχοποιηθεί από τις τουρκικές αρχές ως "αντιφρονών" και ως "τρομοκράτης" και είχε προσαχθεί πολλές φορές στο αστυνομικό τμήμα, χωρίς να συντρέχει δικαιολογητικός προς τούτο λόγος, αλλά με σκοπό την άσκηση πίεσης και τον εκφοβισμό του, ώστε να παύσει κάθε σχετική φιλοκουρδική, πολιτική και κοινωνική δραστηριότητα. Περαιτέρω, ακόμη και όταν ήταν φυλακισμένος στην Τουρκία, δυνάμει των ανωτέρω αποφάσεων, δεν έπαυσε να υποστηρίζει τις φιλοκουρδικές του ιδέες και μάλιστα συμμετείχε σε απεργίες πείνας μαζί με άλλους κρατούμενους, διαμαρτυρόμενος για την απομόνωση, κακομεταχείριση και βασανισμό των κούρδων αντιφρονούντων από τις τουρκικές αρχές και ζητώντας την παύση της απομόνωσης και την απελευθέρωση του Α. Ο. Επίσης, έχει υποστεί βασανιστήρια και κακομεταχείριση από τις τουρκικές αρχές κατά τη διάρκεια της κράτησης και φυλάκισής του στην Τουρκία και ειδικότερα ξυλοδαρμούς, προσβολές, απειλές για βιασμό και θανάτωση του ιδίου, αλλά και για βιασμό της συζύγου του και "εξαφάνισή" του επί έξι (6) ημέρες μετά τη σύλληψή του, χωρίς να μπορεί ούτε η οικογένειά του, ούτε και ο συνήγορός του να τον εντοπίσουν και να πληροφορηθούν για την τύχη του. Την υποβολή του εκζητούμενου σε βασανιστήρια και κακομεταχείριση κατά τη διάρκεια της κράτησής του από τις τουρκικές αρχές, επιβεβαίωσε και η μητέρα του Y. Κ., σε ανύποπτο χρόνο (σε σχέση με την υποβολή, εκ μέρους του, αιτήματος παροχής ασύλου στην Ελλάδα) και ειδικότερα σε σχετική συνέντευξη που αυτή έδωσε στις 20-4-2019, η οποία δημοσιεύτηκε στην φιλοκουρδική ηλεκτρονική ιστοσελίδα "...", ενώ η δημόσια φιλοκουρδική πολιτική και κοινωνική του δράση, αλλά και η κακομεταχείριση και τα βασανιστήρια που υπέστη κατά τη διάρκεια της κράτησης και φυλάκισής του, προκύπτουν και από τις ένορκες εξετάσεις των προαναφερόμενων μαρτύρων O. C. του M. και V. A. του E., από τους οποίους μάλιστα ο δεύτερος γνωρίζει προσωπικά τον εκζητούμενο από την πόλη του Ντιγιαρμπαρίρ της Τουρκίας, όπου ζούσαν και ανέπτυσσαν την φιλοκουρδική τους δράση και οι δύο (δεύτερος ως άνω μάρτυρας και εκζητούμενος), πριν διαφύγουν στην Ελλάδα. Περαιτέρω προέκυψε ότι, πέραν των ανωτέρω καταδικαστικών αποφάσεων, με βάση τις οποίες ζητείται η έκδοση του εκκαλούντος - εκζητούμενου, ο τελευταίος έχει καταδικαστεί στις 11-11-2021, με την υπ' αριθμ. 2021/907 απόφαση του 18ου Ποινικού Πρωτοδικείου της Κωνσταντινούπολης, σε φυλάκιση ενός (1) έτους και δύο (2) μηνών, για το αδίκημα της δημόσιας προσβολής του Προέδρου της Δημοκρατίας της χώρας, επειδή, όπως έγινε δεκτό με την απόφαση αυτή, στις 26-7-2016, ο κατηγορούμενος (ήτοι ο εκζητούμενος) ως χρήστης λογαριασμού με το ψευδώνυμο "...", προέβη σε δύο διαδοχικές αναρτήσεις στις 26-7-2016, στον ιστότοπο κοινωνικής δικτύωσης με την επωνυμία twitter, όπου ανέγραψε "..." ("..."), ήτοι για ποινικό αδίκημα, το οποίο προβλέπεται και τιμωρείται, σύμφωνα με τα άρθρα 299/1, 299/2 και 53 του τουρκικού ποινικού κώδικα. Κατά της καταδικαστικής αυτής απόφασης ο εκζητούμενος άσκησε έφεση, η οποία απορρίφθηκε στις 15-9-2022 με την υπ' αριθμ. 2022/982 απόφαση του Περιφερειακού Δικαστηρίου Κωνσταντινούπολης - 3ο Ποινικό Τμήμα -. Παρά την ύπαρξη όμως της ανωτέρω τελεσίδικης και εκτελεστέας καταδικαστικής απόφασης σε βάρος του εκζητούμενου, η οποία προϋπήρχε της υποβολής του αιτήματος έκδοσής του, αυτή αποσιωπάται πλήρως από τις τουρκικές αρχές με το υποβληθέν ως άνω αίτημα έκδοσης αυτού. Η εκτέλεση της ανωτέρω ποινής εκκρεμεί και ως εκ τούτου σε περίπτωση επιστροφής του στην Τουρκία θα συλληφθεί αμέσως, με σκοπό να εκτίσει και την άνω ποινή φυλάκισης, χωρίς δικαίωμα αναστολής. Επίσης, πριν τη διαφυγή του εκζητούμενου από την Τουρκία, οι τουρκικές αρχές τον είχαν καλέσει να δώσει εξηγήσεις ως ύποπτος, σχετικά και με άλλες υποθέσεις, που είχαν ξεκινήσει να ερευνούν, μετά από κατάθεση "μυστικού μάρτυρα" σε βάρος του, για τις οποίες είχαν δημιουργηθεί στην Εισαγγελία του Ντιγιαρμπακίρ φάκελοι έρευνας με ημερομηνίες 5-12-2022 και αριθμό 2022/70444 και 22-9-2022 και αριθμό 2022/50753, με κατηγορίες για "τρομοκρατία" και ειδικότερα για "προπαγάνδα υπέρ του ..." και για "διοίκηση ως μέλος του ...", με βάση τον τουρκικό αντιτρομοκρατικό νόμο, ο οποίος χρησιμοποιείται όχι μόνο για την πάταξη της τρομοκρατίας, αλλά πολλές φορές και ως εργαλείο φίμωσης κάθε αντικαθεστωτικής φωνής. Η στοχοποίηση του εκζητούμενου ως αντικαθεστωτικού, φιλοκουρδικού αντιφρονούντος και "τρομοκράτη" εντάθηκε και από τη συμμετοχή του αδελφού του στο ΥΡG (κλάδο της οργάνωσης ... στη Συρία), χωρίς όμως την ύπαρξη στοιχείων, από τα οποία να προκύπτει οποιαδήποτε σύνδεσή του με την ανωτέρω δράση του αδελφού του. Μετά από όλες τις προεκτιθέμενες διώξεις του, ο εκζητούμενος [ο οποίος σημειωτέον είναι έγγαμος και πατέρας δύο ανήλικων τέκνων], έχοντας την αντιμετώπιση από τις τουρκικές αρχές του "τρομοκράτη", ενόψει του ότι είχε ήδη καταδικαστεί με βάση τον τουρκικό αντιτρομοκρατικό νόμο και φοβούμενος βάσιμα ότι θα υποστεί και νέες άδικες διώξεις, λόγω και μόνο των αντίθετων προς το καθεστώς πολιτικών του πεποιθήσεων και της δημόσιας φιλοκουρδικής του δράσης, αναγκάστηκε να εγκαταλείψει την Τουρκία, προκειμένου να ζητήσει διεθνή προστασία σε ευρωπαϊκή χώρα και έτσι και συνελήφθη, κατά τα προεκτιθέμενα, στις 15-10-2022 στην Κέρκυρα. Είναι χαρακτηριστικό ότι μετά την ανωτέρω διαφυγή του από την Τουρκία, η στοχοποίηση συνεχίστηκε και σε βάρος της οικογενείας του, στα πλαίσια της οποίας ειδικότερα η σύζυγός του έχει δεχθεί επανειλημμένα από τις τουρκικές αρχές αιφνίδιες εφόδους και έρευνες στην οικία τους, καθώς και συστηματικές πιέσεις, απειλές και εκφοβισμό, ενώ έχει υποβληθεί και σε άτυπες ανακρίσεις, προκειμένου της αποσπάσουν ενοχοποιητικά στοιχεία σε βάρος του εκζητούμενου - συζύγου της. Από τα όλα τα προεκτεθέντα συνάγεται ότι αν επιτραπεί η έκδοση του εκζητούμενου στην Τουρκία, είναι πιθανό να διωχθεί για τα αντίθετα, προς το υπάρχον πολιτικό καθεστώς της Τουρκίας, πολιτικά και φιλοκουρδικά του φρονήματα, καθώς και για πράξεις διαφορετικές από αυτές για τις οποίες ζητείται η έκδοσή του αναγόμενες στα πολιτικά του φρονήματα, κατά παράβαση της αρχής της ειδικότητας, καθώς και να υποστεί νέες άδικες διώξεις λόγω των, κατά τα άνω, αντίθετων προς το καθεστώς πολιτικών του πεποιθήσεων και μη δίκαιη δίκη, προσέτι δε υπάρχει βάσιμα φόβος και σοβαρός κίνδυνος να υποστεί βασανιστήρια και να υποβληθεί σε μεταχείριση αντίθετη προς την ανθρώπινη αξιοπρέπεια, με κίνδυνο να διακυβευτούν τα ανθρώπινα δικαιώματά του, εξαιτίας των ως άνω πολιτικών πεποιθήσεών του, πράγμα που συνιστά νόμιμο λόγο, που εμποδίζει την έκδοσή του. Υπό τα δεδομένα αυτά συντρέχει νόμιμη και βάσιμη περίπτωση, που καθιστά μη επιτρεπτή την έκδοση του εκζητουμένου στην Τουρκία, τόσο κατά το άρθρο 3 παρ. 1 και 2 της Ευρωπαϊκής Συμβάσης Έκδοσης, όσο και της παραλλήλως ισχύουσας διάταξης του άρθρου 438 περ. γ', ε' και στ' του ΚΠοινΔ. Επομένως το Συμβούλιο Εφετών, που δέχθηκε τα αντίθετα και γνωμοδότησε υπέρ της έκδοσής του στην Τουρκία, εσφαλμένα τις αναφερόμενες στη μείζονα σκέψη διατάξεις εφάρμοσε και ερμήνευσε και τις αποδείξεις εκτίμησε και πρέπει, κατά παραδοχή ως βασίμων των σχετικών πρώτου, δεύτερου, τρίτου και τέταρτου λόγων της έφεσης, παρελκούσης της έρευνας των λοιπών, να γίνει δεκτή η κρινόμενη έφεση ως και κατ' ουσίαν βάσιμη, να εξαφανισθεί η εκκαλούμενη απόφαση του Συμβουλίου Εφετών Θράκης και να γνωμοδοτήσει το Δικαστήριο τούτο κατά της έκδοσης του εκκαλούντος - εκζητούμενου, περαιτέρω δε, να διαταχθεί η άρση της κράτησής του και η απόλυσή του από τις φυλακές, αν δεν κρατείται για άλλη αιτία.

DECISION
ΓΙΑ ΤΟΥΣ ΛΟΓΟΥΣ ΑΥΤΟΥΣ Δέχεται τυπικά και κατ' ουσίαν την υπό κρίση από 5-4-2024 και με αριθμό 44/2024 έφεση. Εξαφανίζει την 9/2024 απόφαση του Συμβουλίου Εφετών Θράκης. Γνωμοδοτεί ότι δεν πρέπει να εκδοθεί στις δικαστικές αρχές της Τουρκίας ο (επ.) Κ. (ov.) V. του Μ. S. και της Y., που γεννήθηκε στις ...1992 στην Τουρκία, κάτοικος ..., και ήδη κρατούμενος στο Σωφρονιστικό Κατάστημα Κομοτηνής. Αίρει την προσωρινή κράτηση, στην οποία διατελεί ο ανωτέρω εκζητούμενος. Διατάσσει την απόλυσή του από τις φυλακές, εφόσον δεν κρατείται για άλλη αιτία. Κρίθηκε και αποφασίσθηκε στην Αθήνα στις 27 Μαΐου 2024. Εκδόθηκε στην Αθήνα στις 28 Μαΐου 2024.

LEGAL REFERENCES
Articles Referenced: άρθρου 451 παρ. 1, άρθρο 450, άρθρου 474, άρθρο 474, άρθρο 466 παρ. 1, άρθρα 314 παρ. 2, άρθρων 314 παρ. 3, άρθρα 5, άρθρων 451 παρ. 1, άρθρου 28 παρ. 1 εδ. α', άρθρου 436 παρ. 1, άρθρων 437, άρθρου 2 παρ. 1, άρθρο 12 παρ. 1, άρθρου 12 παρ. 2, άρθρου 28 παρ. 1, άρθρο 3 παρ. 1, άρθρου 438 περ. γ', άρθρο 14, άρθρου 438 περ. ε', άρθρου 14, άρθρο 28 παρ. 1, άρθρου 3, άρθρο 6 παρ. 1, άρθρο 6 παρ. 3 περ. α', άρθρο 14 παρ. 3, άρθρων 1 περ. α', άρθρου 33 παρ. 1, άρθρο 3, άρθρο 7, άρθρου 73 παρ. 2 περ. β', άρθρο 452 παρ. 1, άρθρων 3, άρθρων 1, άρθρων 436, άρθρο 220 παρ.7, άρθρο 446, άρθρα 299, άρθρου 451, άρθρο 466, άρθρα 314, άρθρων 314, άρθρων 451, άρθρου 28, άρθρου 436, άρθρου 2, άρθρο 12, άρθρου 12, άρθρου 438, άρθρο 28, άρθρο 6, άρθρου 33, άρθρου 73, άρθρο 452, άρθρο 220
Article Codes: ΠΚ
Law References: nan
Total Articles Cited: 50

DATES MENTIONED: 5-4-2024|1-7-2019|1-4-2024|13-12-1957|6-5-1961|7-1-1960|16-12-1966|10-06-2022|28-7-1951|31-1-1967|23-1-9663|14-11-2023|3-3-2023|25-10-2016|8-3-2022|29-3-2024|30-12-2016|25-10-2019|31-01-2019|30-04-2020|27-02-2023|08-03-2022|24-10-2022|26-07-2016|19-2-2024|15-10-2022|11-07-2023|30-08-2023|29-08-2023|19-02-2024|22-2-2024|20-4-2019|11-11-2021|26-7-2016|15-9-2022|5-12-2022|22-9-2022|28-05-2024|27-05-2024

SOURCE: https://areiospagos.gr/nomologia/apofaseis_DISPLAY.asp?cd=AA6SCXYEPCGTVSHY6405KBNVO8CM7O&apof=770_2024&info=ΠΟΙΝΙΚΕΣ -  ΣΤ